CELEX: 32012R0297
Language: sk
Date: 2012-04-02 00:00:00
Title: Vykonávacie nariadenie Komisie (EÚ) č. 297/2012 z  2. apríla 2012 o zatriedení určitého tovaru do kombinovanej nomenklatúry

5.4.2012   
            
            
               SK
            
            
               Úradný vestník Európskej únie
            
            
               L 99/9
            
         VYKONÁVACIE NARIADENIE KOMISIE (EÚ) č. 297/2012
   z 2. apríla 2012
   o zatriedení určitého tovaru do kombinovanej nomenklatúry
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (1), a najmä na jeho článok 9 ods. 1 písm. a),
   keďže:
   
               (1)
            
            
               S cieľom zabezpečiť jednotné uplatňovanie kombinovanej nomenklatúry, ktorá tvorí prílohu k nariadeniu (EHS) č. 2658/87, je potrebné prijať opatrenia týkajúce sa zatriedenia tovaru uvedeného v prílohe k tomuto nariadeniu.
            
         
               (2)
            
            
               V nariadení (EHS) č. 2658/87 sa ustanovili všeobecné pravidlá výkladu kombinovanej nomenklatúry. Tieto pravidlá sa takisto uplatňujú na akúkoľvek inú nomenklatúru, ktorá sa na kombinovanej nomenklatúre celkovo alebo čiastočne zakladá, alebo ktorá k nej pridáva akékoľvek ďalšie rozdelenie a ktorá je ustanovená v osobitných ustanoveniach Únie s ohľadom na uplatňovanie colných a iných opatrení vzťahujúcich sa na obchod s tovarom.
            
         
               (3)
            
            
               Podľa uvedených všeobecných pravidiel by sa tovar opísaný v stĺpci 1 tabuľky uvedenej v prílohe mal zatriediť pod číselný znak KN uvedený v stĺpci 2 na základe dôvodov uvedených v stĺpci 3 danej tabuľky.
            
         
               (4)
            
            
               Je potrebné umožniť, aby s výhradou opatrení platných v Európskej únii týkajúcich sa systémov dvojitej kontroly a predbežného a následného dohľadu nad dovozom textilných výrobkov do Európskej únie, sa na záväzné informácie o nomenklatúrnom zatriedení tovaru vydané colnými orgánmi členských štátov s ohľadom na zatriedenie tovaru do kombinovanej nomenklatúry, ktoré nie sú v súlade s týmto nariadením, mohol držiteľ naďalej odvolávať po dobu 60 dní, podľa článku 12 ods. 6 nariadenia Rady (EHS) č. 2913/92 z 12. októbra 1992, ktorým sa ustanovuje Colný kódex Spoločenstva (2).
            
         
               (5)
            
            
               Opatrenia stanovené v tomto nariadení sú v súlade so stanoviskom Výboru pre colný kódex,
            
         PRIJALA TOTO NARIADENIE:
   Článok 1
   Tovar opísaný v stĺpci 1 tabuľky uvedenej v prílohe sa zatriedi v rámci kombinovanej nomenklatúry podľa číselného znaku KN uvedeného v stĺpci 2 tejto tabuľky.
   Článok 2
   S výhradou opatrení platných v Európskej únii týkajúcich sa systémov dvojitej kontroly a predbežného a následného dohľadu nad dovozom textilných výrobkov do Európskej únie je možné odvolávať sa na záväzné informácie o nomenklatúrnom zatriedení tovaru vydané colnými orgánmi členských štátov, ktoré nie sú v súlade s týmto nariadením, počas 60 dní podľa článku 12 odsek 6 nariadenia (EHS) č. 2913/92.
   Článok 3
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 2. apríla 2012
      
         
            Za Komisiu v mene predsedu
         
         Algirdas ŠEMETA
         
            člen Komisie
         
      
   
   
      (1)  Ú. v. ES L 256, 7.9.1987, s. 1.
   
      (2)  Ú. v. ES L 302, 19.10.1992, s. 1.
   
      PRÍLOHA
      
                  Opis tovaru
               
               
                  Zatriedenie
                  (číselný znak KN)
               
               
                  Odôvodnenie
               
            
                  (1)
               
               
                  (2)
               
               
                  (3)
               
            
                  Obdĺžnikový výrobok s rozmermi približne 60 × 300 cm, tvorený dvoma rozdielnymi vzájomne zlepenými vrstvami (jedna vrstva z textílie a jedna vrstva z papiera), a s celkovou hrúbkou približne 0,26 mm.
                  Textilná vrstva pozostáva z netkaných syntetických (polyesterových) vlákien s hrúbkou približne 0,18 mm a plošnou hmotnosťou približne 48,3 g/m2. Papierová vrstva má hrúbku približne 0,08 mm a plošnú hmotnosť približne 20,9 g/m2.
                  Viditeľná strana papierovej vrstvy je jemne vzorovaná a má po celej dĺžke pozdĺžne nalepené štyri textilné šnúry z bavlny (vo forme motúza). Na tej istej strane vodorovne vedú približne v 4 cm intervaloch po celej šírke tenké bambusové prúty.
                  Výrobok možno použiť na viaceré účely, napríklad ako záves, ako paraván, na zakrytie otvoreného skladovacieho priestoru, ako náhradu dverí.
                  (panelový záves)
                  (Pozri fotografiu č. 657.) (1)
                  
               
               
                  6303 92 10
               
               
                  Zatriedenie je určené všeobecnými pravidlami 1, 3 b) a 6 výkladu kombinovanej nomenklatúry, poznámkou 1 k 63. kapitole, poznámkou 7 e) k XI. triede a znením číselných znakov KN 6303, 6303 92 a 6303 92 10.
                  Podstatný charakter dáva výrobku netkaná textília, pretože tvorí prevažnú časť množstva a hmotnosti výrobku, a vďaka jej významnej úlohe vzhľadom na použitie výrobku (pozri takisto vysvetlivky k harmonizovanému systému k všeobecným pravidlám výkladu 3 b), bodu VIII). Konkrétne bez spevňovacej funkcie netkanej textílie by určené použitie nebolo možné. Preto zatriedenie do 48. kapitoly ako výrobku z papiera je vylúčené.
                  Keďže výrobok pozostáva z dvoch rôznych vzájomne zlepených materiálov (polyesterová netkaná textília a papier), výrobok sa považuje za celkom dohotovený výrobok v zmysle poznámky 7 písm. e) k XI. triede.
                  Keďže tenké bambusové prúty sú nalepené približne v 4 cm intervaloch, ich funkcia sa považuje len za ozdobnú a neprispievajú k spevneniu výrobku. Zatriedenie do 46. kapitoly ako výrobku z bambusu je preto vylúčené.
                  Na základe svojich rozmerov, možnosti skrátenia na požadovanú dĺžku jednoduchým odstrihnutím a skutočnosti, že sa môže použiť na niekoľko účelov súvisiacich s používaním závesu, výrobok má objektívne vlastnosti záclony, závesu alebo interiérovej rolety.
                  Výrobok sa preto má zatriediť pod číselný znak 6303 92 10 ako záclona, záves alebo interiérová roleta zo syntetických vlákien.
               
            
         
      
         (1)  Fotografia má len informačný charakter.